Illum il-Kunsill laħaq approċċ ġenerali dwar proposta biex jiġi emendat ir-Regolament ta' Aarhus. Ir-Regolament ta' Aarhus jistabbilixxi kif l-UE u l-istati membri tagħha għandhom jimplimentaw il-Konvenzjoni internazzjonali ta' Aarhus, li għandha l-għan li tiggarantixxi l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali. Il-politiki ambjentali tagħna u l-mod kif jiġu implimentati jaffettwaw il-ħajja ta' kuljum taċ-ċittadini. Ninsab kuntent li l-qbil milħuq illum dwar ir-Regolament ta' Aarhus ser jikkontribwixxi għat-titjib tad-demokrazija ambjentali. Dan ser iwessa' l-kamp ta' applikazzjoni tal-atti li għalihom tista' tiġi introdotta talba għal rieżami u testendi l-iskadenzi għal tali talbiet. Neħtieġu sistema li tiffunzjona tajjeb għall-membri tal-pubbliku li fl-istess ħin tirrikonoxxi l-ispeċifiċitajiet tal-ordni ġuridiku u s-sistema ġudizzjarja tal-UE", qalet Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja. Svenja Schulze, Ministru Federali għall-Ambjent, il-Konservazzjoni tan-Natura u s-Sikurezza Nukleari tal-Ġermanja B'mod ġenerali l-Kunsill jaqbel mal-proposta tal-Kummissjoni li testendi l-kamp ta' applikazzjoni tar-Regolament għal atti amministrattivi ta' portata ġenerali. Barra minn hekk, il-Kunsill jaqbel li f'każijiet ta' rieżamijiet amministrattivi, ir-Regolament ta' Aarhus għandu japplika, mhux biss għal-liġi ambjentali iżda wkoll għal dispożizzjonijiet ta' atti f'oqsma oħra ta' politika li jistgħu jiksru l-liġi ambjentali, adottati mill-istituzzjonijiet u l-korpi tal-UE. Il-pożizzjoni tal-Kunsill testendi wkoll l-iskadenzi biex il-pubbliku jitlob rieżami u biex l-istituzzjonijiet u l-korpi tal-UE jwieġbu, sabiex jiġi ffaċilitat il-proċess għall-dawk li jressqu l-ilmenti u tiġi żgurata kwalità aħjar tat-tweġibiet. Kuntest L-UE timplimenta l-Konvenzjoni ta' Aarhus permezz tar-Regolament (KE) Nru 1367/2006. Dan ir-regolament jippermetti lill-organizzazzjonijiet nongovernattivi (NGOs) biex jibdew proċedimenti quddiem il-Qrati Ewropej kontra d-deċiżjonijiet tal-istituzzjonijiet u l-korpi tal-UE. B'segwitu għal ilment ta' NGO fl-2008, fejn ġie allegat li kien hemm nuqqas ta' konformità mal-Konvenzjoni ta' Aarhus min-naħa tal-UE fir-rigward tal-aċċess għall-informazzjoni, il-parteċipazzjoni pubblika fit-teħid ta' deċiżjonijiet u l-aċċess għall-ġustizzja fi kwistjonijiet ambjentali, il-Kumitat għall-Konformità mal-Konvenzjoni ta' Aarhus ikkonkluda, fil-kawża C-32 tal-2017, li l-UE ma kinitx konformi mal-Artikolu 9, paragrafi 3 u 4 tal-Konvenzjoni dwar l-aċċess għall-ġustizzja mill-membri tal-pubbliku. Bħala segwitu, fl-2018 il-Kunsill adotta Deċiżjoni li titlob lill-Kummissjoni tippreżenta studju dwar l-opzjonijiet tal-Unjoni biex jiġu indirizzati s-sejbiet tal-Kumitat għall-Konformità u, jekk ikun xieraq fid-dawl tal-eżiti tal-istudju, tressaq proposta biex jiġi emendat ir-Regolament ta' Aarhus. Fl-14 ta' Ottubru 2020, il-Kummissjoni Ewropea adottat proposta leġiżlattiva li temenda r-Regolament ta' Aarhus Nru 1367/2006 biex tippermetti skrutinju pubbliku aħjar tal-atti tal-UE li jaffettwaw l-ambjent. L-emendi proposti għandhom l-għan li jagħmluha eħfef li jintalab li l-istituzzjonijiet tal-UE jirrieżaminaw tali atti biex jiżguraw aħjar il-protezzjoni ambjentali. L-approċċ ġenerali li ntlaħaq illum ser jippermetti lill-Presidenza tal-Kunsill tibda negozjati mal-Parlament Ewropew, bil-ħsieb tal-adozzjoni tar-Regolament emendat. Abbozz ta' pożizzjoni tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Regolament (UE) Nru 1367/2006 "regolament ta' Aarhus" Sejbiet u rakkomandazzjonijiet tal-Kumitat ta' Konformità fir-rigward tal-Komunikazzjoni ACCC/C/2008/32 Lista ta' dokumenti disponibbli rigward ACCC/C/2008/32 Konvenzjoni ta' Aarhus Ara l-paġna tal-laqgħa